CELEX: C2005/205/51
Language: el
Date: 2005-08-20 00:00:00
Title: Υπόθεση T-226/05: Αγωγή της Δήμητρας Λαντζώνη κατά του Δικαστηρίου των Ευρωπαϊκών Κοινοτήτων που ασκήθηκε στις 14 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/28
            
         Αγωγή της Δήμητρας Λαντζώνη κατά του Δικαστηρίου των Ευρωπαϊκών Κοινοτήτων που ασκήθηκε στις 14 Ιουνίου 2005
   (Υπόθεση T-226/05)
   (2005/C 205/51)
   Γλώσσα διαδικασίας: η γαλλική
   Η Δήμητρα Λαντζώνη, κάτοικος Λουξεμβούργου, εκπροσωπούμενη από τη Michèle Bouché, δικηγόρο, άσκησε στις 14 Ιουνίου 2005 ενώπιον του Πρωτοδικείου των Ευρωπαϊκών Κοινοτήτων αγωγή κατά του Δικαστηρίου των Ευρωπαϊκών Κοινοτήτων.
   Η ενάγουσα ζητεί από το Πρωτοδικείο:
   
               —
            
            
               να υποχρεώσει το Δικαστήριο να της καταβάλει το ποσό των 50 000 ευρώ ως αποζημίωση προς ικανοποίηση της ηθικής βλάβης την οποία υπέστη η ενάγουσα λόγω των σοβαρών παρατυπιών που είχαν ως αποτέλεσμα την καθήλωση της σταδιοδρομίας της,
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Στις 3 Ιουνίου 2004, η ενάγουσα, μόνιμη υπάλληλος του Δικαστηρίου, υπέβαλε αίτηση αποζημιώσεως προς αποκατάσταση της υλικής ζημίας και ικανοποίηση της ηθικής βλάβης τις οποίες υπέστη λόγω της καθηλώσεως της σταδιοδρομίας της από της καθιερώσεως, το 2000, του νέου συστήματος προαγωγών. Επειδή το αίτημα αυτό καθώς και η διοικητική ένστασή της απορρίφθηκαν, η ενάγουσα ασκεί την παρούσα αγωγή. Προς στήριξη των αιτημάτων της, υποστηρίζει ότι η καθήλωση της σταδιοδρομίας της καθώς και η υλική ζημία και ηθική βλάβη τις οποίες υπέστη οφείλονται σε σοβαρές και επανειλημμένες παρατυπίες και παραλείψεις της διοικήσεως του Δικαστηρίου, τόσο όσον αφορά τις εκθέσεις βαθμολογίας όσο και όσον αφορά τα μόρια προαγωγής που χορηγούνται βάσει των εκθέσεων αυτών.